
regionálna postupová súťažná prehliadka 

amatérskej filmovej tvorby regiónu Kysúc

NEPROFESIONÁLNY FILM  REGIÓNU KYSÚC 2020
Regionálne kolo kysuckého regiónu:

Organizátor: Kysucké kultúrne stredisko v Čadci, 

                     organizácia v zriaďovateľskej pôsobnosti Žilinského samosprávneho kraja

Termín konania prehliadky a vyhlásenia výsledkov:  20. 3. 2020, 15.00 hod.
Miesto konania: Kysucká knižnica v Čadci

Uzávierka prihlášok do súťaže: 10. 3. 2020

1.VŠEOBECNÁ CHARAKTERISTIKA
1.1.Charakteristika súťaže
· Celoštátna postupová súťaž a prehliadka amatérskej filmovej tvorby CINEAMA je najstaršou a najprestížnejšou súťažou a zároveň je vrcholným podujatím tohto druhu na Slovensku.
· Súťaž nadviazala a pokračuje v tradícii celoštátnej súťaže, ktorá sa konala v šesťdesiatych až osemdesiatych rokoch spoločne s českou súťažou. Pomenovanie CINEAMA a tento status nadobudla po roku 1993.
· Súťaž je určená deťom, mládeži a dospelým.
· Súťaž nie je tematicky zameraná, ani vymedzená.
· Súťaž sa koná každý rok.
1.2.Ciele súťaže
· Hlavným cieľom súťaže je nadobúdanie vedomostí, rozvíjanie zručností a umelecko-odborný rast jednotlivcov a kolektívov prostredníctvom poznávania, realizácie a prezentácie umeleckej tvorby v oblasti amatérskej filmovej tvorby.
· Ďalšími cieľmi sú:
· napomáhať  vyhľadávaniu talentovaných tvorcov a zároveň vytvárať priestor na rozvoj umeleckej tvorivosti a technickej zdatnosti detí, mládeže i dospelých z rôznych regiónov Slovenska, na prezentáciu diel rôzneho tematického a žánrového zamerania, na porovnanie ich umeleckej a technickej úrovne;
· umožniť rozvíjať talent a technické danosti účastníkov – mladých tvorcov i dospelých autorov, prispievať k zmysluplnému využívaniu voľného času;
· poskytnúť možnosť prezentácie, vzájomnej konfrontácie a inšpirácie pre všetkých záujemcov o tento druh tvorby prostredníctvom prehliadok, hodnotiacich diskusií a iných foriem vzdelávacích podujatí;
· v rámci vzdelávacej časti prispievať k ďalšiemu rozvíjaniu vedomostí a odovzdávaniu skúseností v oblasti umeleckej tvorby i v oblasti procesu technického spracovania jednotlivých filmových diel. 
1.3.Riadenie súťaže
· Vyhlasovateľom a odborným garantom je Národné osvetové centrum z poverenia Ministerstva kultúry SR.
· Organizátormi sú krajské a regionálne osvetové a kultúrne strediská, mestské kultúrne strediská a ďalšie kultúrne subjekty.
2.ŠTRUKTÚRA SÚŤAŽE
2.1.Kolá súťaže
· Súťaž má postupový charakter a je trojstupňová:
· regionálne súťaže;
· krajské súťaže;
· celoštátna súťaž.
· Základným stupňom súťaže je regionálne kolo. Z regionálnych postupových súťaží postupujú diela na základe návrhov regionálnych porôt do krajských súťaží. Krajské poroty navrhujú diela z krajských kôl, pričom o ich výbere do celoštátneho kola súťaže rozhoduje celoštátna porota.

· Súťaž v regionálnom kole pozostáva z projekcie filmov, interného hodnotenia poroty, odborného seminára.
2.2.Súťažné kategórie 

I. veková skupina: autori do 16 rokov 

a. kategória: animovaný film
b. kategória: hraný film
c. kategória: reportáž a dokument 

d. kategória: experiment a videoklip
e. kategória: minútový film
II. veková skupina: autori do 21 rokov (okrem poslucháčov a absolventov filmových vysokých škôl)
a. kategória: animovaný film
b. kategória: hraný film
c. kategória: reportáž a dokument
d. kategória: experiment a videoklip
e. kategória: minútový film
III. veková skupina: autori nad 21 rokov (okrem poslucháčov a absolventov filmových vysokých škôl)
a. kategória: animovaný film
b. kategória: hraný film
c. kategória: reportáž
d. kategória: dokument
e. kategória: experiment
f. kategória: videoklip
g. kategória: minútový film
3.PODMIENKY PRE SÚŤAŽIACICH
3.1.Prihlasovanie
· Na súťaži sa môže zúčastniť každý amatérsky filmový tvorca, občan Slovenskej republiky.
· Do základného kola súťaže sa súťažiaci prihlasuje podľa miesta svojho bydliska, alebo pôsobenia. Ak sa v mieste jeho bydliska/pôsobenia neuskutoční regionálne kolo, môže sa prihlásiť do regionálneho kola v inom regióne daného kraja, ak s tým budú súhlasiť organizátori.
· Do súťaže sa prihlásite vyplnením elektronického formulára na stránke Národného osvetového centra: http://www.nocka.sk/sutaze-a-prehliadky/cineama/, v časti „Chcem sa prihlásiť“.
3.2.Súťažné podmienky
· Súťažiaci sa prihlasuje do vekových skupín podľa veku, ktorý dosiahol v roku vzniku filmu. Film nesmie byť starší ako 3 roky.
· Podmienkou účasti v súťaži je predloženie autorského filmového diela zodpovedajúceho základným kritériám tvorby a vnímania filmového diela. V prípade, že sa neuskutoční v danom regióne regionálne kolo, stáva sa základným stupňom súťaže krajské kolo.

· Do súťaže je možné zaslať len diela, ktoré sa nezúčastnili na žiadnom inom ročníku súťaže CINEAMA. 
· Nie je možné prihlásiť film zobrazujúci násilie alebo iné javy a činy proti ľudskosti a humanizmu.
· Autor prechádza všetkými kolami súťaže s tým istým filmovým dielom.
· Odporúčaný časový limit pre jednotlivé filmové diela je od 1 do 20 minút.
· Každý autor, ak zasiela film na DVD, na inom disku, alebo fyzickom nosiči je povinný čitateľne ho označiť (autor/i a názov filmu).
· Technické podmienky:
· Obraz–uviesť počet obrázkov za sekundu, odporúča sa používaťlen25 fps alebo 50 P/ I 
· Zvuk–uviesť počet kanálov (1.0, 2.0, 5.1), použitý kodek (PCM. AC3, MP2), frekvenciu a dátový tok. 
· Rozlíšenie–veľkosť, t. j. kvalita snímky:-Full HD 1080p, 1080i (1920 x 1080, prípadne 1440 x 1080),-HD 720p (1280 x 720),-SD (720 x 576 PAL).
· Kodek–spôsob komprimácie výsledného diela, aby nebol súbor príliš veľký:-MPEG4, označovaný aj H264 alebo X264,H265-MPEG2,
· Kontajner–spôsob, ako sa zhotovený kodek spolu so zvukom, prípadne titulkami zabalí:-MKV,-M2TS,-MOV,-MP4.
· Distribúcia–spôsob prenosu –doručenia kontajnera od autora k organizátorovi:
-Internet (WeTransfer, Uschovna.cz, Transfer XL),
-USB kľúč, prípadne USB pevný disk (ak ide o väčšie množstvo),
-akceptované môže byť aj Blu-ray disky a DVD.
· Každý film musí byť dodaný ako samostatný súbor a musí mať na začiatku aj na konci minimálne 5 sekúnd čiernej.
· V prípade prekročenia limitu má porota právo filmu udeliť výnimku, ak dielo zodpovedá umeleckým a technickým kritériám a prekročenie má svoje umelecké opodstatnenie.

4. TERMÍNY KONANIA  SÚŤAŽE
4.1.Regionálna súťaž a prehliadka
Termín uzávierky regionálneho kola: 10. marec 2020
Termín prehliadky a vyhlásenia výsledkov: 20. marec 2020 o 15.00 hod.

Miesto konania prehliadky: Kysucká knižnica v Čadci
4.2.Krajská súťaž a prehliadka
Organizátorom krajského kola je Liptovské kultúrne stredisko v Liptovskom Mikuláši. Uskutoční sa 18. 4. 2020 v Klubových priestoroch Liptovského kultúrneho strediska v Liptovskom Mikuláši. 
4.3.Celoštátna súťaž a prehliadka
Organizátorom je Hornošarišské osvetové stredisko v Bardejove a uskutoční sa v dňoch 5.- 7. júna 2020 v Kine Žriedlo v Bardejovských kúpeľoch.
5.HODNOTENIE SÚŤAŽE
5.1.Poroty
· Na objektívne hodnotenie súťažných diel sa zostavuje odborná porota z aktívnych odborníkov z radov filmových tvorcov, teoretikov, publicistov a pedagógov odborných škôl s adekvátnou viacročnou praxou.
· Odborná porota bude zložená z 3 členov.

· V regionálnom kole vymenuje porotu riaditeľka Kysuckého kultúrneho strediska v Čadci.
5.2.Hodnotenie súťaže
· Hodnotenie prebieha udelením práve jedného 1. miesta, spravidla jedného 2. a 3. miesta a maximálne 3 čestných uznaní v každej kategórii daných vekových skupín.
· V odôvodnených prípadoch môže porota udeliť špeciálne ceny.
· Poroty na každom stupni udeľujú ceny a vyberajú kolekciu filmových diel súťažiacich autorov na postup do vyššieho kola súťaže. Filmové diela, ktoré budú tvoriť obsah projekcie neprofesionálnej filmovej tvorby na celoštátnom kole súťaže vyberá predvýberová porota, ktorú menuje generálny riaditeľ NOC. 
· Na regionálnej úrovni spracúva a odovzdáva organizátorom výsledky súťaže vo forme hodnotiacej správy, ktorá obsahuje odbornú analýzu a zdôvodnenie rozhodnutia poroty, predseda poroty. 
5.3.Kritériá hodnotenia
· umelecko-tvorivé (v závislosti od žánru hodnoteného filmu)
· téma: výber témy a námetu filmu a ich filmové spracovanie,
· dramaturgia: výstavba príbehu z pohľadu udržania pozornosti diváka a s prihliadnutím na žánrové charakteristiky diela, pre diváka zrozumiteľné usporiadanie príbehu,
· scenár: jeho obrazová a textová časť, použitie rôznych verbálnych a neverbálnych foriem zobrazenia,
· kamera: jej úloha ako záznam obrazu, ale aj ako významný výrazový prostriedok, vizuálne stvárnenie obsahu diela s prihliadnutím na jej prínos z pohľadu dodržania štylistiky obrazových znakov, podpora obsahu z pohľadu výberu obrazových prostriedkov (svetlo, objektívy, kompozície atď.) a vytvorenie atmosféry, ako súbežnej autonómnej zložky diela,
· réžia: autorsky vyjadriť všetkými prostriedkami dramaturgické a scenáristické priority, vniesť do nich vlastné videnie a realizovať v duchu obsahu diela štylisticky adekvátnymi prostriedkami proporčne stmeliť filmové umelecké dielo v jeden kompaktný celok pri adekvátnom použití všetkých druhov výrazových prostriedkov, schopnosť koordinovať všetky činnosti potrebné pre vznik filmového diela,
· strih a strihová skladba: spájanie záberov, v ich adekvátnej veľkosti a dĺžke, zachovanie a určovanie správneho rytmu celého filmu, strihová skladba diela a jej súlad s obsahom (tempo rytmus, strih jednotlivých obrazov, rozlíšenie sekvencií a strihová "zručnosť" pri spájaní záberov),
· hudba: výber hudby, správne použitie a jej umocnenie pôsobenia jednotlivých záberov,
· auditívna zložka: dodržiavanie kontaktného zvuku a vo finálnej časti doplnenie ruchmi a prípadne hudbou, a to všetko v súlade s obsahom diela a jeho štylistickým zámerom a významovým odlíšením hodnôt zvukových vrstiev,
· herecké výkony, kostýmy, hovorené slovo, pohyb na scéne, gestá,

· výber prostredia pre nakrúcanie, tvorba scény, dekorácie,
· adekvátnosť použitia výrazových prostriedkov pre zobrazenie myšlienky, významu a posolstva filmového diela, zrozumiteľnosť pre diváka,
· technické(v závislosti od veku autora a žánru hodnoteného filmu)
· technická kvalita obrazu(snímanie, osvetlenie, intenzita), 
· technická kvalita zvuku, 
· odborné (pri reportáži a dokumente) 
· zverejňovanie pravdivých a overených informácií,
· odborný prínos komentára,
· zrozumiteľnosť, dĺžka, adekvátnosť komentára v porovnaní s obrazom.
5.4.Ocenenia
· Vecné ceny a diplomy.
· Najlepšie ocenené diela z celoštátneho kola sú nominované do výberu, z ktorého porota vytvorí kolekciu na českú národnú súťaž Český videosalón (18. –21.6. 2020 v Ústí nad Orlicí v Českej republike), na svetovú súťaž amatérskych filmov UNICA (8.–15.august 2020,v Birminghame, vo Veľkej Británii) a na Festival neprofesionálneho umenia TvorBA 2020 v Bratislave-Starom meste.
6. ZÁVEREČNÉ USTANOVENIA
· Súťaž nie je realizovaná za účelom dosiahnutia zisku.
· V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení.
· Neprevzaté ceny sa autorom nezasielajú. Je možné si ich vyzdvihnúť u organizátora do pol roka po podujatí. Nevyzdvihnuté vecné ceny organizátori použijú v ďalšom ročníku súťaže.
· Deti sú povinné prísť na súťaž v sprievode dospelej osoby (pedagóga, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.
· Súťažiaci prihlásením do súťaže vyhlasujú, že ich súťažné dielo má vysporiadané všetky práva viažuce sa k tomuto dielu, najmä autorské práva a nezasahuje do práv a právom chránených záujmov tretích osôb.
· Súťažiaci dávajú prihlásením do súťaže súhlas Národnému osvetovému centru a organizátorom jednotlivých kôl súťaže na vyhotovenie a použitie fotografií ich diel, audiovizuálneho záznamu ich diel, ako aj ich rozmnoženín na účely archivácie, zaradenia do databázy, realizácie propagačných a vzdelávacích aktivít, za účelom šírenia osvetovej činnosti v pôsobnosti organizátorov jednotlivých kôl súťaže a Národného osvetového centra.
· Súťažiaci prehlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na www.nocka.sk alebo v Národnom osvetovom centre, ako aj s podmienkami spracúvania osobných údajov Kysuckého kultúrneho strediska v Čadci , ktoré sú dostupné na www.kulturnekysuce.sk alebo v Kysuckom kultúrnom stredisku v Čadci.
Kontakt – bližšie informácie:

Mgr. Ľubica Ligocká, ul.Moyzesova 50, 022 01 Čadca, 041/433 12 50, e-mail: lubica.ligocka@vuczilina.sk, www.kulturnekysuce.sk

